2014.gada Noteikumi Nr.\_\_\_\_\_

Rīgā (prot. Nr.\_\_\_, \_\_\_.§)

***De minimis* atbalsta uzskaites un piešķiršanas kārtība komercsabiedrībām, kuras sniedz pakalpojumus ar vispārēju tautsaimniecisku nozīmi, un uzskaites veidlapu paraugi**

*Izdoti saskaņā ar*

*Komercdarbības atbalsta kontroles likuma   
12.panta 5.punktu*

1. Noteikumi nosaka *de minimis* atbalsta uzskaites un piešķiršanas kārtību komercsabiedrībām, kuras sniedz pakalpojumus ar vispārēju tautsaimniecisku nozīmi, kā arī apstiprina šādus *de minimis* atbalsta uzskaites veidlapu paraugus:

1.1. uzskaites veidlapa par komercsabiedrības, kura sniedz pakalpojumus ar vispārēju tautsaimniecisku nozīmi, sniedzamo informāciju *de minimis* atbalsta piešķiršanai (1. pielikums);

1.2. uzskaites veidlapa *de minimis* atbalsta piešķiršanai komercsabiedrībai, kura sniedz pakalpojumus ar vispārēju tautsaimniecisku nozīmi (2. pielikums).

2. Komercsabiedrība, kura vēlas saņemt *de minimis* atbalstu saskaņā ar Komisijas 2012. gada 25. aprīļa regulas (EK) Nr. 360/2012 par Līguma par Eiropas Savienības darbību 107. un 108. panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi (turpmāk – Komisijas regula Nr.360/2012) 2.panta nosacījumiem (turpmāk – *de minimis* atbalsta pretendents), atbalsta sniedzējam kopā ar iesniegumu atbalsta saņemšanai iesniedz uzskaites veidlapu par komercsabiedrības, kura sniedz pakalpojumus ar vispārēju tautsaimniecisku nozīmi, sniedzamo informāciju *de minimis* atbalsta piešķiršanai (1.pielikums), kurā norāda kārtējā gadā un iepriekšējos divos fiskālajos gados saņemto *de minimis* atbalstu. *De minimis* atbalsta kumulēšanas gadījumā *de minimis* atbalsta pretendents sniedz informāciju arī par citu konkrētajam projektam saņemto komercdarbības atbalstu tām pašām izmaksām. Uzskaites veidlapu var iesniegt papīra dokumenta formā vai elektroniski, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu.

3. *De minimis* atbalsta pretendents uzskaites veidlapā par sniedzamo informāciju *de minimis* atbalsta piešķiršanai (1.pielikums) iekļauj informāciju par *de minimis* atbalsta pretendenta iepriekš saņemto *de minimis* atbalstu neatkarīgi no atbalsta sniegšanas veida un atbalsta sniedzēja. Ja *de minimis* atbalsta pretendents iepriekš *de minimis* atbalstu nav saņēmis, tas attiecīgo informāciju norāda iesniegumā atbalsta saņemšanai.

4. *De minimis* atbalsta apmērs nedrīkst pārsniegt Komisijas regulas Nr. 360/2012 2. panta 2. punktā noteikto summu. Šo nosacījumu piemēro arī komercdarbības atbalsta kumulēšanas gadījumos, kas noteikti Komisijas regulas Nr. 360/2012 2. panta 6. un 7. punktā.

5. *De minimis* atbalstu par to pašu pakalpojumu ar vispārēju tautsaimniecisku nozīmi aizliegts sniegt atbilstoši Komisijas regulas Nr. 360/2012 2. panta 8. punkta nosacījumam.

6. Atbalsta sniedzējs, pamatojoties uz *de minimis* atbalsta pretendenta iesniegtajās uzskaites veidlapās norādīto informāciju *de minimis* atbalsta piešķiršanai, izvērtē piešķiramā *de minimis*  atbalsta apmēru un aizpilda uzskaites veidlapu *de minimis* atbalsta piešķiršanai komercsabiedrībai, kura sniedz pakalpojumus ar vispārēju tautsaimniecisku nozīmi (2.pielikums).

7. Uzskaites veidlapā *de minimis* atbalsta piešķiršanai komercsabiedrībai, kura sniedz pakalpojumus ar vispārēju tautsaimniecisku nozīmi (2.pielikums), atbalsta sniedzējs norāda atbalsta summu, kādu piešķir konkrētajam *de minimis* atbalsta pretendentam.

8. Ja atbalsta sniedzējs pirms lēmuma par komercdarbības atbalsta piešķiršanu konstatē, ka piešķiramā komercdarbības atbalsta apmērs pārsniegs Komisijas regulas Nr. 360/2012 2. panta 2. punktā noteikto *de minimis* atbalsta apmēru vai Komisijas regulas Nr. 360/2012 2. panta 6. punktā noteiktajā atbalsta kumulēšanas gadījumā pārsniegs attiecīgo maksimālo atbalsta intensitāti, tas Finanšu ministrijā iesniedz no *de minimis* atbalsta pretendenta saņemto uzskaites veidlapu par komercsabiedrības, kura sniedz pakalpojumus ar vispārēju tautsaimniecisku nozīmi, sniedzamo informāciju *de minimis* atbalsta piešķiršanai (1. pielikums) un informāciju par plānoto *de minimis* atbalstu.

9. Ja uzskaites veidlapa no *de minimis* atbalsta pretendenta saņemta papīra formā, atbalsta sniedzējs Finanšu ministrijā iesniedz minētās uzskaites veidlapas kopiju.

10. Ja Finanšu ministrija konstatē, ka plānotais atbalsts pārsniegs Komisijas regulas Nr. 360/2012 2. panta 2. punktā noteikto pieļaujamo *de minimis* atbalsta apmēru vai Komisijas regulas Nr. 360/2012 2. panta 6. punktā noteiktajā atbalsta kumulēšanas gadījumā pārsniegs attiecīgo maksimālo atbalsta intensitāti, tā informē atbalsta sniedzēju, ka tam Komercdarbības atbalsta kontroles likumā noteiktajā kārtībā jāiesniedz izvērtēšanai Finanšu ministrijā individuālā atbalsta projekta paziņojums.

11. Ja Finanšu ministrija konstatē, ka plānotais atbalsts nepārsniegs Komisijas regulas Nr. 360/2012 2. panta 2. punktā noteikto pieļaujamo *de minimis* atbalsta apmēru vai Komisijas regulas Nr. 360/2012 2. panta 6. punktā noteiktajā atbalsta kumulēšanas gadījumā nepārsniegs attiecīgo maksimālo atbalsta intensitāti, tā informē atbalsta sniedzēju, ka plānoto atbalstu ir atļauts sniegt saskaņā ar Komisijas regulas Nr. 360/2012 nosacījumiem (norāda pamatojumu).

12. Lai nodrošinātu Komisijas regulas Nr. 360/2012 2. panta 8. punktā noteiktā ierobežojuma ievērošanu, atbalsta sniedzējs Finanšu ministrijā sākotnējai izvērtēšanai iesniedz visus *de minimis* atbalsta pieteikumus, kuros *de minimis* atbalsta pretendents uzskaites veidlapā par komercsabiedrības, kura sniedz pakalpojumus ar vispārēju tautsaimniecisku nozīmi, sniedzamo informāciju *de minimis* atbalsta piešķiršanai (1. pielikums), ir norādījis informāciju par *de minimis* atbalsta pretendenta saņemto citu kompensāciju par to pašu pakalpojumu ar vispārēju tautsaimniecisku nozīmi (1. pielikuma 2.3. apakšpunkts). Atbalstu var piešķirt tikai pēc pozitīva Finanšu ministrijas atzinuma saņemšanas.

13. Atbalsta sniedzējs lēmumā par *de minimis* atbalsta piešķiršanu norāda, ka atbalstu piešķir saskaņā ar Komisijas regulu Nr. 360/2012.

14. Ja atbalsta sniedzējs uzskaites veidlapu *de minimis* atbalsta piešķiršanai komercsabiedrībai, kura sniedz pakalpojumus ar vispārēju tautsaimniecisku nozīmi (2.pielikums), sagatavo papīra dokumenta formā, to sagatavo divos eksemplāros, no kuriem viens eksemplārs glabājas pie atbalsta sniedzēja, bet otrs – pie *de minimis* atbalsta pretendenta.

15. *De minimis* atbalsta pretendents uzskaites veidlapas par komercsabiedrības, kura sniedz pakalpojumus ar vispārēju tautsaimniecisku nozīmi, sniedzamo informāciju *de minimis* atbalsta piešķiršanai (1. pielikums) un uzskaites veidlapas *de minimis* atbalsta piešķiršanai komercsabiedrībai, kura sniedz pakalpojumus ar vispārēju tautsaimniecisku nozīmi (2. pielikums), glabā 10 gadus no dienas, kad tam piešķirts *de minimis* atbalsts.

16. Individuālā atbalsta sniedzējs individuālā atbalsta piešķiršanas gadījumā uzskaites veidlapas par komercsabiedrības, kura sniedz pakalpojumus ar vispārēju tautsaimniecisku nozīmi, sniedzamo informāciju *de minimis* atbalsta piešķiršanai (1. pielikums) un uzskaites veidlapas *de minimis* atbalsta piešķiršanai komercsabiedrībai, kura sniedz pakalpojumus ar vispārēju tautsaimniecisku nozīmi (2.pielikums), glabā 10 gadus no dienas, kad konkrētajam *de minimis* atbalsta pretendentam šāds atbalsts piešķirts. Ja *de minimis* atbalsts sniegts atbalsta programmas ietvaros, atbalsta sniedzējs saņemtās uzskaites veidlapas par komercsabiedrības, kura sniedz pakalpojumus ar vispārēju tautsaimniecisku nozīmi, sniedzamo informāciju *de minimis* atbalsta piešķiršanai (1. pielikums) un uzskaites veidlapas *de minimis* atbalsta piešķiršanai komercsabiedrībai, kura sniedz pakalpojumus ar vispārēju tautsaimniecisku nozīmi (2. pielikums), glabā 10 gadus no dienas, kad atbalsta programmas ietvaros piešķirts pēdējais atbalsts.

Ministru prezidente Laimdota Straujuma

Finanšu ministrs Jānis Reirs

12.11.2014 9:43

971

I.Mažuika

67095481, ieva.mazuika@fm.gov.lv